
COMUNICAT DE PRESĂ

Întrunit în şedinţa publică din data de 22.03.2012, Consiliul Naţional al Audiovizualului a analizat raportul de monitorizare privind asigurarea pluralismului politic (condiţii egale de exprimare reprezentanţilor puterii şi ai opoziţiei) în emisiunile de dezbateri, difuzate de către principalele posturi centrale de televiziune, în lunile noiembrie, decembrie 2011 şi ianuarie 2012. Constantând că unii radiodifuzori nu au respectat  prevederile art. 69 alin. 2 din Codul de reglementare a conţinutului audiovizual, conform cărora „în emisiunile de dezbatere numărul reprezentanţilor puterii şi ai opoziţiei trebuie să fie egal”, membrii Consiliului Naţional al Audiovizualului au hotărât aplicarea următoarelor sancţiuni: 
· Amendă în cuantum de 15.000 lei pentru postul Antena 3;
· Amendă în cuantum de 5.000 lei pentru posturile TVR 1 şi Realitatea TV;
· Somaţii publice pentru posturile TVR 2 şi România TV (numai pentru luna ianuarie 2012). 
Consiliul a aprobat solicitările de prelungiri de licenţe audiovizuale ale S.C. Realitatea Media SA Bucureşti pentru Realitatea TV Baia Mare, Tg. Jiu şi Radio Guerrilla pentru Bucureşti şi Baia Mare.

